b'\n_START_ARTICLE_\nTrichopoda pennipes\n_START_SECTION_\nMorfologija\n_START_PARAGRAPH_\nT. pennipes je velika kot hi\xc5\xa1na muha in ima \xc4\x8drno glavo z velikimi rjavimi sestavljenimi o\xc4\x8dmi. Oprsje je \xc4\x8drne barve, zadek pa svetlo oran\xc5\xbeen. Krila so siva in imajo dobro vidne \xc5\xbeile, noge so \xc4\x8drne, na spodnjem delu pa rumene. Na zadnjih nogah ima ta vrsta zna\xc4\x8dilno\xc2\xa0\xc2\xbb\xc5\xa1\xc4\x8detko\xc2\xab, sestavljeno iz \xc4\x8drnih dla\xc4\x8dic. Samci imajo na krilih temno pego, samice pa temno konico zadka.\n_START_SECTION_\n\xc5\xbdivljenjski krog\n_START_PARAGRAPH_\nTrichopoda pennipes se pojavi pozno spomladi ali na za\xc4\x8detku poletja in se hrani na cvetlicah z nektarjem. Med preletavanjem travnikov i\xc5\xa1\xc4\x8de tudi gostitelje, na katere kasneje odlo\xc5\xbei majhna, bledo obarvana ovalna jaj\xc4\x8deca. Larve se po izvalitvi zavrtajo v trup gostitelja, v vsakem pa pre\xc5\xbeivi le ena. Larva se do zadnje faze hrani z notranjimi organi gostitelja, nato pa se izkoplje iz njegovega trupla in se zabubi v zemlji. Po dveh tednih se iz bube razvije odrasla muha, ki se tako za\xc4\x8dne pariti. Vsako sezono se muhe pojavljajo v treh generacijah, zimo pa pre\xc5\xbeivijo v drugem stadiju v telesu prezimujo\xc4\x8dih gostiteljev.\n_START_SECTION_\nBiolo\xc5\xa1ki nadzor \xc5\xa1kodljivcev\n_START_PARAGRAPH_\nTrichopoda pennipes najpogosteje zajeda stenice zelene smrdljivke, ki velja za \xc5\xa1kodljivca stro\xc4\x8dnic in drugih kulturnih rastlin. Ta je poznana predvsem zaradi izlo\xc4\x8dka neprijetnega vonja, ki ga \xc5\xbeival izlo\xc4\x8di v obrambi pred napadom plenilca, vendar pa ne moti muh vrste T. pennipes. Feromon, ki ga izlo\xc4\x8dajo samci stenic, naj bi celo privabljal zajedavske muhe, saj je dele\xc5\xbe oku\xc5\xbeenih samcev zelene smrdljivke ve\xc4\x8dji od dele\xc5\xbea oku\xc5\xbeenih samic._NEWLINE_Ugotavljajo tudi, da je po ZDA o\xc4\x8ditno raz\xc5\xa1irjenih ve\xc4\x8d biotipov ali kripti\xc4\x8dnih (\xc5\xa1e neprepoznanih) vrst, ki zajedajo razli\xc4\x8dne gostitelje. V severni Kaliforniji je raz\xc5\xa1irjen biotip, ki zajeda stenice vrste Largus succinctus, ne zajeda pa stenic vrste Anasa tristis. V poizkusu so znanstveniki zbrali muhe vrste T. pennipes po njivah dr\xc5\xbeave New York in jih izpustili na njive v Kaliforniji. Izpu\xc5\xa1\xc4\x8dene muhe so takoj poiskale stenice in jih zajedle ter vzpostavile stalno populacijo. Kasneje so jaj\xc4\x8deca na\xc5\xa1li na 50\xc2\xa0% stenic v naravi. \xc5\xa0e vedno sicer ni znano, kako u\xc4\x8dinkovit je ta biolo\xc5\xa1ki nadzor \xc5\xa1kodljivca. Na ju\xc5\xbeni populaciji zelenih smrdljivk je odstotek oku\xc5\xbeenosti med 80\xc2\xa0% in 93\xc2\xa0%, pa vendar u\xc4\x8dinkovitost zajedavskih muh ni visoka, saj se oku\xc5\xbeene \xc5\xbeivali \xc5\xa1e naprej razmno\xc5\xbeujejo. Znanstveniki so ugotovili, da je veliko bolj u\xc4\x8dinkovit nadzor nad stenicami, \xc4\x8de je oku\xc5\xbeena nimfa stenice, saj le-ta pogine preden dose\xc5\xbee spolno zrelost.'